b"\n_START_ARTICLE_\n\xc3\x98rn\n_START_PARAGRAPH_\nEn \xc3\xb8rn er en generel betegnelse for en stor rovfugl med kraftigt n\xc3\xa6b, st\xc3\xa6rke kl\xc3\xb8er og stort vingefang. Der findes omkring 80 fuglearter i verden, der p\xc3\xa5 dansk betegnes som \xc3\xb8rne. De fleste af disse findes i Eurasien og Afrika. Alle \xc3\xb8rne, p\xc3\xa5 n\xc3\xa6r fiske\xc3\xb8rn, tilh\xc3\xb8rer h\xc3\xb8gefamilien, men er i \xc3\xb8vrigt ikke altid n\xc3\xa6rt besl\xc3\xa6gtede. Store rovfugle, der is\xc3\xa6r lever af \xc3\xa5dsler og ofte har skaldet hoved, kaldes derimod gribbe._NEWLINE_\xc3\x98rne har s\xc3\xa6rdeles skarpt syn, is\xc3\xa6r p\xc3\xa5 grund af ekstremt store pupiller, som betyder en meget lille diffraktion af det indkomne lys. De kan s\xc3\xa5ledes f\xc3\xa5 \xc3\xb8je p\xc3\xa5 byttedyr fra stor h\xc3\xb8jde. Det st\xc3\xa6rke, krumme n\xc3\xa6b anvendes til at l\xc3\xb8srive k\xc3\xb8d fra byttet. \xc3\x98rne bliver ligesom falke brugt som jagtfugle, og blandt disse regnes konge\xc3\xb8rnen som den fineste, fordi den kan sl\xc3\xa5 ned p\xc3\xa5 s\xc3\xa5 store dyr som r\xc3\xa6ve.\n_START_SECTION_\nDanske \xc3\xb8rne\n_START_PARAGRAPH_\nEfter i mange \xc3\xa5r at have v\xc3\xa6ret forsvundet fra den danske natur, yngler nu b\xc3\xa5de konge\xc3\xb8rn og hav\xc3\xb8rn i Danmark. Hav\xc3\xb8rnen er den almindeligste med 72 registrerede ynglepar i 2015, mens konge\xc3\xb8rn yngler i omr\xc3\xa5det n\xc3\xa6r Lille Vildmose i Jylland. Ogs\xc3\xa5 fiske\xc3\xb8rn findes sj\xc3\xa6ldent i Danmark, med 5 ynglepar i 2015._NEWLINE_Endnu i dag er flere \xc3\xb8rne truede dyr. De reproducerer sig langsomt, og populationerne har derfor sv\xc3\xa6rt ved at komme op igen efter udbredt jagt p\xc3\xa5 dem. Derudover er \xc3\xb8rnene langt oppe i f\xc3\xb8dek\xc3\xa6den, og opsamler derfor store m\xc3\xa6ngder milj\xc3\xb8gifte.\n_START_SECTION_\n\xc3\x98rnen i kulturen\n_START_PARAGRAPH_\n\xc3\x98rne dukker ofte op i litteratur og myter. De farlige og majest\xc3\xa6tiske fugle bruges ogs\xc3\xa5 som symbol for flere lande og byer.\n_START_SECTION_\n\xc3\x98rnen som herskersymbol\n_START_PARAGRAPH_\nDe ptolem\xc3\xa6iske herskere i Egypten brugte fuglen i deres segl._NEWLINE_\xc3\x98rnen var Zeus' og Jupiters fugl i gr\xc3\xa6sk og romersk gudel\xc3\xa6re. Romerne brugte \xc3\xb8rnen som symbol for deres h\xc3\xa6r og rige.\n_START_SECTION_\nModerne brug af \xc3\xb8rnesymbolet\n_START_PARAGRAPH_\nShqip\xc3\xabria, \xc3\x98rnelandet, p\xc3\xa5 dansk kendt som Albanien, bruger fuglen som nationalt symbol, og i lighed med Moldova har de en \xc3\xb8rn i flaget. Polen, Moldova og Rum\xc3\xa6nien bruger ogs\xc3\xa5 \xc3\xb8rnen i rigsv\xc3\xa5benet._NEWLINE_\xc3\x98rnen er eller har v\xc3\xa6ret nationalt eller kongeligt symbol for Preussen, \xc3\x98strig, Zar-Rusland og Sverige. Til Sverige kom symbolet gennem Bernadottesl\xc3\xa6gten, efter at Napoleon havde genoptaget brugen af \xc3\xb8rnen som feltsymbol._NEWLINE_Mens europ\xc3\xa6isk brug af \xc3\xb8rne som hovedregel handler om konge\xc3\xb8rnen, har andre lande taget andre m\xc3\xa6gtige \xc3\xb8rnearter i brug som symbol. Filippinernes nationalfugl er den truede abe\xc3\xb8rn, mens USA bruger den hvidhovedede hav\xc3\xb8rn som nationalt symbol."